Jólasöngsalur á degi íslenskrar tónlistar Starfsfólk MA stóð í ströngu í dag við að baka vöfflur á hinum ýmsu stöðum í skólanum . Alma Oddgeirsdóttir brautarstjóri félagsgreinabrautar og mála - og menningarbrautar stendur hér við eitt járnið . Líf og fjör var á sal í löngu frímínútum og fram eftir morgni í dag þegar sunginn var jólasöngsalur á degi íslenskrar tónlistar . Söngsalur er jafnan ávísun á gleði og góða samverustund nemenda og starfsfólks . Engin breyting varð á því í dag , jafnvel var lagt ívið meira í umgjörðina að þessu sinni en gengur og gerist – þó ekki á kostnað innihaldsins . Starfsfólk bakaði vöfflur í boði skólans , hitaði kakó og þeytti ósköpin öll af rjóma á vöfflurnar og út í kakóið . Veisluhöldin voru þó aðeins rétt að byrja því eftir veglegar veigarnar tóku nemendur við keflinu og stýrðu söngsamkomu í anda jólanna . Kór skólans söng undir stjórn Birnu Eyfjörð Þorsteinsdóttur kórstjóra og hljómsveit skipuð nemendum flutti nokkur vel valin jólalög . Að sjálfsögðu tók salurinn vel undir . Já , óhætt er að segja að andi jólanna hafi svifið yfir Kvosinni í dag . Samvera , söngur og góðar veigar gerðu annars góðan dag í MA enn betri . Til að fullkomna augnablikið klæddust fjölmargir jólapeysum og annars konar hátíðarklæðnaði með tilheyrandi litadýrð . Vonandi gefur dagurinn góð fyrirheit fyrir það sem koma skal við annir desembermánaðar .